Hvis du har opholdt dig udendørs i mere end 10 minutter den seneste måned, har du formentlig opdaget, at rigtig mange mennesker går rundt og stirrer ned i deres telefoner.

Det er måske helt normalt, vil du indvende, og det er på sin vis også sandt, men vi er gået fra et gadebillede, hvor enkelte tjekker deres telefon i ny og næ til en verden, hvor horder af folk glor på deres skærm i en grad, som ikke er set siden månelandingen i ‘69.

Der er tale om en epidemi af akut samlersyge, og den hedder Pokémon Go. Du skal fange dem alle, hedder det sig. Og hvis du kaster et blik på salgsopstillingerne på Den Blå Avis tyder det på, at du tilsyneladende også skal købe og sælge dem.